Document ID: 32008D0940

DECIZIA COMISIEI
din 21 octombrie 2008
de stabilire a cerințelor comune de raportare standard pentru programele naționale cofinanțate de Comunitate pentru eradicarea, combaterea și monitorizarea anumitor boli ale animalelor și zoonoze
[notificată cu numărul C(2008) 6032]
(Text cu relevanță pentru SEE)
(2008/940/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolul 24 alineatul (10),
întrucât:
(1)
Decizia 90/424/CEE stabilește procedurile care reglementează participarea financiară a Comunității la programele de eradicare, combatere și monitorizare a bolilor animalelor și a zoonozelor.
(2)
În conformitate cu articolul 24 alineatul (1) din Decizia 90/424/CEE, se introduce o măsură financiară comunitară prin care să se ramburseze cheltuielile pe care le suportă statele membre pentru finanțarea programelor naționale de eradicare, combatere și monitorizare a bolilor animalelor și a zoonozelor prevăzute în anexa la decizia menționată.
(3)
În urma adoptării Deciziei 2008/341/CE a Comisiei din 25 aprilie 2008 de stabilire a criteriilor comunitare pentru programele naționale de eradicare, combatere și monitorizare a unor boli animale și a zoonozelor (2) și pentru a îmbunătăți în continuare procedura de prezentare, aprobare și evaluare a progreselor în cursul punerii în aplicare a programelor, Decizia 2008/425/CE a Comisiei din 25 aprilie 2008 de stabilire a cerințelor comune privind prezentarea de către statele membre a unor programe naționale pentru eradicarea, controlul și monitorizarea anumitor boli ale animalelor și zoonoze în vederea finanțării comunitare (3) a actualizat aceste cerințe comune pentru a asigura coerența acestora cu criteriile respective.
(4)
Punctul 7 litera (e) din anexa la Decizia 2008/341/CE prevede că programele de eradicare propuse de către statele membre Comisiei în vederea cofinanțării trebuie să conțină norme privind o compensație adecvată pentru proprietarii de animale care trebuie să fie sacrificate sau eutanasiate în cadrul programului și pentru produsele care trebuie să fie distruse.
(5)
Este oportun ca, în absența unor astfel de norme, să se prevadă plata compensației în termen de 90 de zile pentru a se evita reducerea sprijinului financiar din partea Comunității.
(6)
Decizia 90/424/CEE prevede că statele membre trebuie să prezinte, pentru fiecare program aprobat, rapoarte tehnice și financiare intermediare și, până la 30 aprilie cel mai târziu în fiecare an, un raport tehnic detaliat anual care să includă evaluarea rezultatelor obținute și o evidență detaliată a cheltuielilor efectuate pentru anul precedent.
(7)
Se aplică un sistem de evaluare pentru a aprecia progresele realizate în cursul punerii în aplicare a programelor de eradicare și de combatere. Sistemul de evaluare include un sistem de raportare în vederea comunicării datelor epidemiologice ale programelor în conformitate cu Decizia 2002/677/CE a Comisiei din 22 august 2002 de stabilire a cerințelor comune aplicabile rapoartelor privind programele de eradicare și de supraveghere a bolilor animale cofinanțate de Comunitate și de abrogare a Deciziei 2000/322/CE (4).
(8)
În urma adoptării Deciziei 2008/425/CE, armonizarea sistemului de raportare este de dorit și Decizia 2002/677/CE ar trebui abrogată și înlocuită cu această decizie.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
În conformitate cu prezenta decizie, statele membre depun rapoarte intermediare și finale privind eradicarea, combaterea și monitorizarea programelor adoptate în temeiul articolului 24 din Decizia 90/424/CEE.
Articolul 2
În sensul prezentei decizii, se aplică următoarele definiții:
(a)
„rapoarte intermediare” înseamnă rapoarte intermediare tehnice și financiare care evaluează programele aflate în desfășurare, care trebuie înaintate Comisiei după cum stabilește articolul 24 alineatul (7) litera (a) din Decizia 90/424/CEE;
(b)
„rapoarte finale” înseamnă rapoarte tehnice și financiare detaliate care trebuie înaintate Comisiei până la 30 aprilie în fiecare an pentru întregul an de aplicare a programelor, după cum stabilește articolul 24 alineatul (7) litera (b) din Decizia 90/424/CEE;
(c)
„cereri de plată” înseamnă cererile de plată referitoare la cheltuielile efectuate de un stat membru, care trebuie înaintate Comisiei, după cum stabilește articolul 24 alineatul (8) din Decizia 90/424/CEE.
Articolul 3
(1) În ceea ce privește programele aflate în desfășurare aprobate în vederea cofinanțării comunitare în conformitate cu articolul 24 alineatul (5) din Decizia 90/424/CEE, se înaintează Comisiei un raport intermediar până la 31 iulie cel mai târziu în fiecare an.
(2) Rapoartele intermediare includ:
(a)
în ceea ce privește tuberculoza bovină, bruceloza bovină, bruceloza ovină și caprină (B. melitensis), leucoza enzootică bovină (LEB), boala Aujeszky, febra catarală în regiunile endemice sau cu risc ridicat, pesta porcină africană, boala veziculoasă a porcului, pesta porcină clasică, antrax, pleuropneumonia contagioasă bovină, echinococoza, trichineloza, coli verotoxigenă, toate informațiile relevante, care să includă cel puțin informațiile specificate în anexele I, II, III, IV și VII, după caz;
(b)
în ceea ce privește turbarea, toate informațiile relevante, care să includă cel puțin informațiile specificate în anexele I și VII, după caz;
(c)
în ceea ce privește salmoneloza (salmonela zoonotică), toate informațiile relevante, care să includă cel puțin informațiile specificate în anexele I, V.A și VII, după caz;
(d)
în ceea ce privește encefalopatia spongiformă transmisibilă (EST), toate informațiile relevante, care să includă cel puțin informațiile specificate în anexa VIII, după caz;
(e)
în ceea ce privește gripa aviară la păsările de curte și la păsările sălbatice, toate informațiile relevante, care să includă cel puțin informațiile specificate în anexa IX, după caz;
(f)
în ceea ce privește bolile animalelor de acvacultură, cum ar fi necroza hematopoietică infecțioasă (NHI), anemia infecțioasă a somonului (AIS), septicemia hemoragică virală (SHV), virusul herpetic al crapului koi (VHC), infecția cu Bonamia ostreae, infecția cu Marteilia refringens, boala petelor albe la crustacee, toate informațiile relevante, care să includă cel puțin informațiile specificate în anexa X, după caz.
Articolul 4
(1) Rapoartele finale includ:
(a)
în ceea ce privește tuberculoza bovină, bruceloza bovină, bruceloza ovină și caprină (B. melitensis), leucoza enzootică bovină (LEB), boala Aujeszky, febra catarală în regiunile endemice sau cu risc ridicat, pesta porcină africană, boala veziculoasă a porcului, pesta porcină clasică, antrax, pleuropneumonia contagioasă bovină, echinococoza, trichineloza, coli verotoxigenă, cererea de plată și toate informațiile relevante, care să includă cel puțin informațiile specificate în anexele II, III, IV, V, VI și VII și în anexele specifice VII.A, VII.B, VII.C sau VII.D, după caz;
(b)
în ceea ce privește turbarea, cererea de plată și toate informațiile relevante, care să includă cel puțin informațiile specificate în anexele VII și VII.E, după caz;
(c)
în ceea ce privește salmoneloza (salmonela zoonotică), cererea de plată și toate informațiile relevante, care să includă cel puțin informațiile specificate în anexele V.A, VI, VII și VII.F, după caz;
(d)
în ceea ce privește encefalopatia spongiformă transmisibilă (EST), cererea de plată și toate informațiile relevante, care să includă cel puțin informațiile specificate în anexa VIII, după caz;
(e)
în ceea ce privește gripa aviară la păsările de curte și la păsările sălbatice, cererea de plată și toate informațiile relevante care să includă cel puțin informațiile specificate în anexa IX, după caz;
(f)
în ceea ce privește bolile animalelor de acvacultură, cum ar fi necroza hematopoietică infecțioasă (NHI), anemia infecțioasă a somonului (AIS), septicemia hemoragică virală (SHV), virusul herpetic al crapului koi (VHC), infecția cu Bonamia ostreae, infecția cu Marteilia refringens, boala petelor albe la crustacee, cererea de plată și toate informațiile relevante, care să includă cel puțin informațiile specificate în anexa X, după caz.
(2) În scopul completării tabelului prevăzut în anexele VII.C, D și F și fără a aduce atingere articolului 4 alineatul (2) din Regulamentul (CE) nr. 296/96 al Comisiei (5), statele membre indică în coloana „compensație” compensația acordată în termen de o zi până la 90 de zile calendaristice de la sacrificarea animalului sau de la distrugerea produselor sau după prezentarea cererii completate de către proprietar. Atunci când autoritățile în cauză acordă plăți compensatorii în afara termenului de 90 de zile (de la 91 la 210 zile calendaristice), se aplică o reducere a sprijinului financiar comunitar.
Articolul 5
Decizia 2002/677/CE se abrogă.
Articolul 6
Prezenta decizie se aplică programelor de eradicare, combatere și de monitorizare a bolilor animale care urmează să fie puse în aplicare de la data de 1 ianuarie 2009.
Articolul 7
Prezenta decizie se adresează statelor membre.
Adoptată la Bruxelles, 21 octombrie 2008.

Labels: 12
0
15
6